text: Flagdag hylder de udsendte og faldne
  05 september 2017 kl. 07.41
  For niende gang hylder Danmark dem, der risikerer livet som udsendte til verdens brændpunkter.
  I dag er det flagdag. Den 5. september går Dannebrog til tops, og Danmark hylder og minder de udsendte fra forsvaret, politiet, redningsberedskabet, udenrigsministeriet og sundhedsvæsnet.
  I Syd- og Sønderjylland hyldes de i bl.a. Haderslev, Varde og Aabenraa, Sønderborg og Esbjerg, og mange steder kører busserne med flag.
  I Varde deltager 600 soldater i dagen, og der er kransenedlæggelse i både Oksbøllejren og på Varde Kaserne.
  I Haderslev er der flagalle og march gennem byen med soldater og deres venner og Slesvigsk Musikkorps. Som noget nyt deltager børn fra byens institutioner.
  Det er niende gang, at Danmark på denne måde hylder sine udsendte og sine faldne.
  
  
  